35. schôdza NR SR - 12.deň - A. dopoludnia
Dátum: 2025-06-13
Poslanec: Stachura, Peter (KDH)
Druh vystúpenia: Vystúpenie v rozprave

76. Vážený pán predsedajúci, kolegyne, kolegovia, nebudem dlho hovoriť, poviem len zopár slov k tomu, prečo sme prišli s týmto, s touto iniciatívou, aby sme odmietli iniciatívu, ktorá sa chystá v rámci Európskeho parlamentu alebo bola predložená Európskemu parlamentu. Myslím si, že opäť aj týmto spôsobom sa tu rozohráva a živí tento ideologický boj pro-choice a pro-life. Prebieha, samozrejme, dlhodobo a si myslím, že je povinnosťou každého konzervatívneho politika, politika, ktorý chráni tie základné hodnoty, ako je život, život od počatia až po prirodzenú smrť, aby sa k takýmto iniciatívam vyjadril a jasne pomenoval svoj postoj a svoje hodnotové ukotvenie. A v tomto kontexte, samozrejme, aj Kresťanskodemokratické hnutie a konzervatívne spektrum našej snemovne, dúfam, vyjadrí jasný postoj, ako vnímame túto iniciatívu. Z nášho pohľadu je to veľmi zlá a nevhodná iniciatíva financovať európskymi peniazmi, teda aj peniazmi, ktoré prichádzajú zo Slovenska, tzv. potratovú turistiku, resp. umožniť ženám ísť na potrat a zaplatiť si nejaké náklady v rámci prechodu do inej krajiny, ako sme spomínali, ako tu už odznelo. Vnímame to aj ako zasahovanie do suverenity krajiny, do, v tých kultúrno-etických otázkach a rovnako zdravotníctvo je vždy na národnej úrovni. Nie je to úroveň, ktorú sme delegovali do Európy, to znamená, že náš postoj je jednoznačný. Veľmi ma mrzí, že práve takýmto spôsobom vôbec nad tým uvažujeme aj v kontexte toho, čo tu odznelo dnes doobeda, v kontexte rodinnej politiky, ktorá je rodina, je vo veľkom ohrození v súčasnosti v našej spoločnosti, aj odzneli tu otázky demografie, veľmi nepriaznivého demografického vývoja. A mňa veľmi mrzí, že namiesto toho, aby sme možno, ak už vôbec, hľadali nejaké zdroje z európskych peňazí možno na pomoc ženám, ktoré sú bezradné alebo ktoré z nejakej sociálnej indikácie chcú ísť na potrat, aby sme im pomohli, tak namiesto toho my im chceme dať peniaze na to, aby na ten potrat išli. Je to pre mňa ťažko pochopiteľné. Nezhoduje sa to s mojím hodnotovým svetom, myslím si aj viacerých kolegov v tejto sále. Je to vysoko nevhodné takýmto spôsobom, takýmto spôsobom propagovať alebo posilňovať vlastne tieto možnosti, ako ukončiť život, ktorý sa, ktorý sa vyvíja. Mrzí ma, že vôbec o takýchto veciach Európska únia uvažuje. Aj v tom kontexte celkovo, ako vynakladáme zdroje Európskej únie. Máme tu teraz kauzu, aj čo sa týka tých, na financovanie kvázi penziónov, ktoré sú možno súkromnými vilami súkromných osôb. Možno o chvíľku budeme tu mať ďalšie kauzy, pretože, žiaľ, tiež zatiaľ len domnienky, indície, ale niektoré zdroje, ktoré sú napríklad, ktorými sa majú financovať zariadenia sociálnych služieb, tie nízkopočetné, aby bolo menej klientov v týchto zariadeniach sociálnych služieb, tak sú tiež také indície, že v tej, v tej výzve bola snaha po piatich rokoch, teda päť rokov musia slúžiť ako zariadenia sociálnych služieb a potom sa uvidí. No obávam sa, že môže to viesť k tomu, že po piatich rokoch z toho budú byty, ktoré sa budú potom veľmi draho predávať. Veľmi citlivý treba byť k týmto peniazom, ktoré prichádzajú z Európskej únie, na čo sú nasmerované, aby to boli dlhodobo udržateľné peniaze pre verejné blaho pre to, aby sme sa tu ako spoločnosť mali lepšie. Tieto peniaze, ktoré táto iniciatíva požaduje od Európskej únie, nie sú dobre vynaloženými prostriedkami, sú škodlivými, dokonca idú proti akémukoľvek zdravému rozumu z môjho pohľadu, pretože vlastne v tejto ťažkej situácii, v ktorej sa Európa nachádza, že vymierame, starneme, čo má obrovské problémy, čo sa týka zdravotného systému, sociálneho systému, že tá medzigeneračná, medzigeneračná dohoda, ktorú, ktorú sme tu mali, celý náš zdravotný systém, sociálny, visí a závisí na tom, či sa tu budú rodiť deti, či tu bude mať kto pracovať na starnúcu populáciu a všetky iniciatívy, ktoré smerujú ku potencovaniu sebectva, ku potencovaniu toho, že teda ja som dôležitý, moje práva sú dôležité a všetko ostatné ma nezaujíma, sú škodlivé. Čiže v tomto kontexte my sme pripravili túto, toto uznesenie a dúfam, že kolegovia z opozície, časti opozície aspoň a koalície túto iniciatívu podporia a odmietneme spoločne iniciatívu, ktorá prišla do Bruselu. Ďakujem veľmi pekne. (Potlesk.)